IZVEDBENI SKLEP KOMISIJE (EU) 2019/1957

z dne 25. novembra 2019

o oceni v skladu z Uredbo (EU) 2018/1139 Evropskega parlamenta in Sveta v zvezi z izjemo od izpolnjevanja bistvenih zahtev Izvedbene uredbe Komisije (EU) št. 923/2012, ki jo je odobrilo Združeno kraljestvo

(notificirano pod dokumentarno številko C(2019) 8345)

(Besedilo v angleškem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 71(2) Uredbe,

ob upoštevanju naslednjega:

(1) Združeno kraljestvo je 20. septembra 2019 uradno obvestilo Komisijo, Agencijo Evropske unije za varnost v letalstvu (v nadaljnjem besedilu: agencija) in druge države članice, da je v skladu s členom 71(1) Uredbe (EU) 2018/1139 za vse operatorje zrakoplovov, ki v Združenem kraljestvu letijo 3 000 čevljev ali manj nad srednjo gladino morja in v zračnem prostoru razreda D, odobrilo izjemo od izpolnjevanja zahtev iz točke SERA.5005(a) (pravila vizualnega letenja (VFR) iz Priloge k Izvedbeni uredbi Komisije (EU) št. 923/2012 (2)). Uradno sporočena izjema med drugim določa, da se prejšnja, enaka izjema, o kateri je bila Komisija uradno obveščena 17. aprila 2019, razveljavi z učinkom od 12. septembra.

(2) Navedena izjema se dovoli, če zrakoplov leti v skladu z vsemi naslednjimi pogoji: (i) leti samo podnevi, (ii) leti pri hitrosti, ki glede na merilnik hitrosti ne presega 140 vozlov, da se omogoči zadostno opazovanje drugega prometa in kakršnih koli ovir in s tem pravočasen izogib trčenju, (iii) leti zunaj oblakov z vidnostjo površja; za zrakoplov, ki ni helikopter, z vidljivostjo iz pilotske kabine vsaj 5 km oz. za helikopter z vidljivostjo iz pilotske kabine vsaj 1 500 m.

(3) Združeno kraljestvo je odobrilo to izjemo, da bi olajšalo varen prehod na prihodnje zahteve glede zračnega prostora, kot so določene v njegovem revidiranem akcijskem načrtu na visoki ravni, in zlasti da bi zagotovilo dovolj časa za izvedbo postopkovnih sprememb služb zračnega prometa, ki so potrebne za varno uporabo ustreznih zahtev SERA in preučitev posodobitve zračnega prostora. Združeno kraljestvo je predložilo tudi opis različnih ukrepov za zmanjšanje tveganja, ki naj bi se uporabljali ob navedeni izjemi.

(4) Izjema je bila odobrena za obdobje od 12. septembra 2019 do 25. marca 2020. Združeno kraljestvo je od leta 2014 izdalo osem izjem iz točke SERA.5005(a) Priloge k Izvedbeni uredbi (EU) št. 923/2012 s skupnim trajanjem 61 mesecev (3). Na podlagi načela, v skladu s katerim se nova pravila takoj uporabljajo za prihodnje učinke položaja, ki je nastal med veljavnostjo starega pravila, je treba osemmesečno obdobje iz člena 71(2) Uredbe (EU) 2018/1139 izračunati z vključitvijo obdobij pred začetkom veljavnosti navedene uredbe. Ob upoštevanju navedenega je Agencija ocenila, ali so bili izpolnjeni pogoji iz člena 71(1) navedene uredbe, in ugotovila, da nekateri od njih niso bili.

(5) Komisija se strinja s priporočilom Agencije.

(6) V skladu s členom 71(1) Uredbe (EU) 2018/1139 lahko država članica odobri izjemo le, če se odobri za vse fizične ali pravne osebe, za katere se uporablja ta uredba, „v primeru nujnih nepredvidenih okoliščin, ki vplivajo na navedene osebe, ali nujnih operativnih potreb navedenih oseb,“ kadar so izpolnjeni vsi pogoji iz točk (a) do (d) navedenega člena.

(7) Komisija meni, da izjema ne izpolnjuje pogoja o „nujnih operativnih potrebah“. To ugotovitev potrjuje ponavljajoča se odobritev iste vrste izjeme od 13. novembra 2014. Ponavljanje odobritve izjeme kaže, da njeno trajanje ni omejeno ter da je dejanski cilj ohranjanje dolgoročnega odstopanja od točke SERA.5005(a) in ne obravnavanje posebne nujne operativne potrebe subjekta, za katerega se te določbe uporabljajo. Poleg tega dejstvo, da je Združeno kraljestvo v uradnem obvestilu navedlo, da ni določilo najmanjše oddaljenosti od oblakov v zračnem prostoru razreda D, in da je izjavilo, da bo ukrepalo za zagotovitev dolgoročne skladnosti z Izvedbeno uredbo (EU) št. 923/2012, ne spremeni te ugotovitve.

(8) Glede na zgoraj navedeno Komisiji ni treba oceniti, ali so izpolnjeni pogoji iz točk (a) do (d) člena 71(1) Uredbe (EU) 2018/1139. Komisija kljub temu ugotavlja naslednje.

(9) Komisija meni, da izjema ne izpolnjuje pogoja iz člena 71(1)(a) Uredbe (EU) 2018/1139, ker se potrebe, ki so nastale s to izjemo, lahko ustrezno obravnavajo na druge načine, ki so v skladu z Uredbo. Izvedbena uredba (EU) št. 923/2012 dejansko kljub trditvam Združenega kraljestva omogoča ustrezno izpolnjevanje potreb brez odobritve izjeme. V skladu z navedeno uredbo se lahko leti opravljajo kot „posebni leti VFR“, kot je določeno v točki SERA.5010 („Posebni leti VFR v kontroliranih conah“), z dovoljenjem kontrole zračnega prometa za letenje v kontrolirani coni v meteoroloških razmerah, ki so slabše od vizualnih meteoroloških razmer. Če je treba v določenem razredu zračnega prostora opravljati operacije, ki so združljive z manj omejevalnim razredom, se lahko preučijo rešitve, kot sta: sprememba razreda zadevnega zračnega prostora ali preoblikovanje obsega zadevnega zračnega prostora z opredelitvijo omejitev ali pridržkov zračnega prostora ali podobsegov manj omejevalnih razredov zračnega prostora (npr. koridorjev), kot je določeno v točki SERA.6001(a).

(10) Navsezadnje izjema ne izpolnjuje zahtev za varnost in ni skladna z bistvenimi zahtevami iz Uredbe (EU) 2018/1139. Komisija se v zvezi s tem sklicuje na svoj prejšnji sklep (uvodne izjave 11 do 13) v zvezi z izjemo od izpolnjevanja zahtev iz točke SERA.5005(a) Priloge k Izvedbeni uredbi (EU) št. 923/2012 (4).

(11) Izvajanje izjeme, priglašene 17. aprila 2019, posledično negativno vpliva na stopnjo varnosti in ne ustreza splošnim varnostnim ciljem Uredbe (EU) 2018/1139.

(12) Komisija ugotavlja tudi, da bi moralo Združeno kraljestvo v skladu s prejšnjim sklepom Komisije o izjemi od izpolnjevanja zahtev iz točke SERA.5005 (a) Priloge k Izvedbeni uredbi (EU) št. 923/2012 (5) izjemo preklicati, namesto da jo je podaljšalo.

(13) Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. V skladu s členom 50(3) PEU se Pogodbi za državo, ki izstopa, prenehata uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet v dogovoru z zadevno državo članico soglasno sklene, da se to obdobje podaljša. Obdobje je bilo podaljšano trikrat, in sicer nazadnje s Sklepom Evropskega sveta (EU) 2019/1810 (6), s katerim je bilo to obdobje podaljšano do najpozneje 31. januarja 2020.

(14) Svet je 11. januarja 2019 s Sklepom (EU) 2019/274 (7) , odobril podpis sporazuma o izstopu, o katerem so se pogajalci dogovorili 14. novembra 2018. Unija je potrdila, da je pripravljena hitro preiti na podpis in sklenitev, če bo sporazum o izstopu odobren s strani parlamenta Združenega kraljestva. Četrti del sporazuma o izstopu (8) določa prehodno obdobje, ki se začne z datumom začetka veljavnosti sporazuma, v katerem se bo za Združeno kraljestvo in v njem še naprej uporabljalo pravo Unije, kot je določeno v sporazumu o izstopu.

(15) V vsakem primeru se ta sklep uporablja le, dokler se za Združeno kraljestvo in v njem uporablja pravo Unije –

SPREJELA NASLEDNJI SKLEP:

Člen 1 Izjema od izpolnjevanje zahtev iz točke SERA.5005(a) Priloge k Izvedbeni uredbi (EU) št. 923/2012, ki jo je Združeno kraljestvo odobrilo ter jo 20. septembra 2019 uradno sporočilo Komisiji, Agenciji Evropske unije za varnost v letalstvu in drugim državam članicam ter ki omogoča, da vizualne meteorološke razmere, najmanjša oddaljenost od oblakov in pravila vizualnega letenja niso skladni z zahtevami po vzdrževanju ustrezne oddaljenosti od oblakov, ne izpolnjuje pogojev iz člena 71(1) Uredbe (EU) 2018/1139.

Člen 2 Ta sklep je naslovljen na Združeno kraljestvo Velika Britanija in Severna Irska.

V Bruslju, 25. novembra 2019 Za Komisijo Violeta BULC Članica Komisije

(1) UL L 212, 22.8.2018, str. 1.

(2) Izvedbena uredba Komisije (EU) št. 923/2012 z dne 26. septembra 2012 o določitvi skupnih pravil zračnega prometa in operativnih določb v zvezi z navigacijskimi službami in postopki zračnega prometa ter spremembi Izvedbene uredbe (EU) št. 1035/2011 in uredb (ES) št. 1265/2007, (ES) št. 1794/2006, (ES) št. 730/2006, (ES) št. 1033/2006 in (EU) št. 255/2010 (UL L 281, 13.10.2012, str. 1).

(3) E 4869, E 4919, E 4761, E 4312, E 4163, E 4073, E 3982, E 3960.

(4) Sklep Komisije C(2016) 7654 final z dne 30. novembra 2016 o zavrnitvi dovoljenja Združenemu kraljestvu za odobritev izjeme od izpolnjevanja bistvenih zahtev, določenih v Uredbi Komisije (EU) št. 923/2012.

(5) Sklep C(2016) 7654 final.

(6) Sklep Evropskega sveta (EU) 2019/1810, sprejet v dogovoru z Združenim kraljestvom, z dne 29. oktobra 2019 o podaljšanju obdobja na podlagi člena 50(3) PEU (UL L 278 I , 30.10.2019, str. 1).

(7) Sklep Sveta (EU) 2019/274 z dne 11. januarja 2019 o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 47 I, 19.2.2019, str. 1).

(8) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 144 I, 25.4.2019, str. 1).